На основу члана 43. став 1. тачка 3. Закона о запошљавању и осигурању за случај незапослености („Сл. гласник РС“, бр. 36/09, 88/10 и 38/15) и на основу одлуке Председника општине Житиште о усвајању Локалног плана запошљавања за 2018.годину број II-101-1/2018 од 30.01.2018.године

ОПШТИНА ЖИТИШТЕ

Расписује

ЈАВНИ ПОЗИВ ЗА РЕАЛИЗАЦИЈУ ПРОГРАМА

СТРУЧНА ПРАКСА У 2018. ГОДИНИ

I ОСНОВНЕ ИНФОРМАЦИЈЕ

Програм стручне праксе намењен је незапосленим лицима која се први пут стручно оспособљавају за занимање за које су стекла одређену врсту и степен стручне спреме или која су се стручно оспособљавала краће од времена потребног за полагање приправничког/стручног испита, а ради стицања услова за полагање приправничког/стручног испита, у складу са законом или општим актом послодавца, без заснивања радног односа.

Програм стручне праксе траје у складу са законом, а најдуже 12 месеца, односно у складу са актом о организацији и систематизацији послова код послодавца, и то:

-	до 6 месеци за приправнике са средњим образовањем; 

-	до 9 месеци за приправнике са вишим или високим трогодишњим образовањем; 

-	до 12 месеци за приправнике са најмање четворогодишњим високим образовањем. 

Лице које се стручно оспособљавало краће од времена потребног за полагање приправничког/стручног испита, у програм се укључује за преостали период потребан за стицање услова за полагање приправничког/стручног испита.
Предност приликом одлучивања имају послодавци који ће ангажовати незапослена лица која имају вишу или високу стручну спрему за лица која имају обавезу да положе стручни/државни испит.
Јавни позив је отворен од дана објављивања на  сајту Општине Житиште и огласној табли Националној служби испостава Житиште  до утрошка средстава, а најкасније до 30.11.2018. (пристигле пријаве ће се разматрати једном седмично/недељно).

II НАМЕНА И ВИСИНА СРЕДСТАВА

Tоком трајања програма стручне праксе Општина Житиште:

-	ангажованим лицима исплаћује новчану помоћ у месечном износу од: 

	14.000,00 динара за лица са средњим образовањем 

	16.000,00 динара за лица са вишим или високим трогодишњим образовањем и 

	18.000,00 динара за лица са најмање четворогодишњим високим образовањем; 
-	врши обрачун и уплату доприноса за случај повреде на раду и професионалне болести, у складу са законом и 
-	сноси трошкове полагања стручног/приправничког испита у висини једномесечне новчане помоћи. 

III ПОДНОШЕЊЕ ЗАХТЕВА

Услови

Право учешћа у реализацији програма стручне праксе може остварити послодавац под условом:

-	да уредно измирује обавезе по основу пореза и доприноса за обавезно социјално осигурање; 

-	да је законом или актом о организацији и систематизацији послова код послодавца као услов за рад на одређеним пословима прописана обавеза обављања приправничког стажа; 

-	да је измирио раније уговорне обавезе према Националној служби и општини Житиште, осим за обавезе чија је реализација у току; 

-	да има најмање једно запослено лице; 

-	да ангажује незапослено лице пријављено на евиденцију Националне службе у испостави Житиште које: 

o    има средње, више или високо образовање

o	нема радног искуства у струци или нема радног искуства у својству приправника довољног за стицање услова за полагање приправничког/стручног испита 

o	у периоду од шест месеци пре подношења захтева није било у радном односу код истог послодавца; 

-	да има кадровске и друге капацитете за стручно оспособљавање лица, односно има запосленог ментора који, уколико позитивним прописима није другачије одређено, испуњава следеће услове: 

o	има одговарајућу струку, најмање je истог нивоа образовања као и приправник и 
o    има најмање 12 месеци радног искуства у струци.

Послодавац који има до 10 запослених има право да у програм укључи до два незапослена лица, а послодавац који има преко 10 запослених има право да у програм укључи незапослена лица чији број не може бити већи од 20% укупног броја запослених.

Национална служба за запошљавање у сарадњи са послодавцем врши селекцију незапослених лица која ће бити укључена у програм.

Документација за подношење захтева:

-	захтев за учешће у програму на прописаном обрасцу; 
-	фотокопија решења надлежног органа о упису у регистар;
-	уверење Пореске управе о измиреним обавезама на име пореза и доприноса до месеца који претходи месецу у коме је поднет захтев, за послодавса који паушално измирује пореске обавезе;
-	извод из појединачне пореске пријаве о обрачунатим порезима и доприносима, штампан из електронске базе података Пореске управе (ЕБП-ПУРС), оверен од стране послодавца, за пријаве у три месеца која претходе месецу у коме је поднет захтев;
-	извод из банке о плаћеном порезу и доприносима за обавезно социјално осигурање, за пријаве поднете у три месеца која претходе месецу у коме је поднет захтев;
-	извод из закона где је као услов за рад на одређеним пословима прописана обавеза обављања стажа, односно полагања стручног испита;
-	извод из акта о организацији и систематизацији послова код послодавца или назив и описи послова за које ће се незапослени оспособљавати, као и услови за обављање истих;
-	доказ о кадровским капацитетима за стручно оспособљавање лица, и то:
  доказ о запослењу ментора код подносиоца захтева (потврда о пријави на обавезно социјално осигурање - образац М-А), 
  доказ о квалификацијама ментора (диплома/сертификат/лиценца/уверење), 
  доказ о радном искуству ментора у струци (уговор о раду, потврда послодавца о радном искуству и сл.).

Општина Житиште (Локални савет за запошљавање) задржава право да тражи и друге доказе релевантне за одлучивање о захтеву подносиоца.

Начин подношења захтева:

Захтев за учешће у програму подноси се на писарници општине Житиште или путем поште на адресу Општина Житиште, Цара Душана 15, 23210 Житиште са назнаком „за конкурс – стручна пракса“, на прописаном обрасцу који се може добити у организационој јединици Национaлне службе у Житишту или преузети са сајта www.zitiste.rs. Разматраће се сви  захтеви који се предају најкасније  до 30.11.2018.године у 12:00 часова.

IV ДОНОШЕЊЕ ОДЛУКЕ

Одлука о спровођењу програма стручне праксе доноси се на основу провере и бодовања поднетог захтева за учешће у програму.

Провера поднетих захтева

Локални савет за запошљавање проверава усклађеност поднетог захтева и приложене документације са условима из Јавног позива. У циљу провере испуњености услова из Јавног позива по поднетом захтеву, Локални савет за запошљавање задржава право да изврши службени обилазак послодавца.

Бодовање поднетих захтева

Приликом бодовања захтева узимају се у обзир следећи критеријуми: програм оспособљавања лица, кадровски капацитети послодавца, дужина обављања делатности послодавца, претходно коришћена средства Националне службе и општине Житште по програму стручне праксе и процена важности поднетог захтева за локално тржиште рада .

Општина Житиште задржава право да приликом одлучивања по поднетом захтеву изврши корекцију броја лица, у складу са расположивим средствима.

Одлука о спровођењу програма стручне праксе

Одлуку о спровођењу програма стручне праксе доноси Председник општине Житиште на основу предходног прибављеног мишљења Локалног савета за запошљавање.

Одлука о спровођењу програма стручне праксе доноси се у року до 30 дана од дана затварања јавног позива.

V ЗАКЉУЧИВАЊЕ УГОВОРА

Председник општине Житиште и послодавац у року до 30 дана од дана доношења одлуке о спровођењу програма стручне праксе закључују уговор, којим уређују међусобна права и обавезе.

У циљу закључивања уговора послодавац је у обавези да Општини Житиште достави потписан уговор о стручном оспособљавању са незапосленим лицем на стручној пракси.

Након закључивања уговора са послодавцем, Председник општине Житиште и лице на стручној пракси закључују уговор којим се регулишу међусобна права и обавезе.

Датум почетка спровођења програма стручне праксе мора бити после датума доношења одлуке о спровођењу програма стручне праксе.

VI ОБАВЕЗЕ ИЗ УГОВОРА

Послодавац је у обавези да:

- стручно оспособљава незапослено лице у дужини трајања уговорне обавезе;
- оспособи незапослено лице за самосталан рад у струци, у складу са законом, односно актом о организацији и систематизацији послова;

-	доставља Општини Житиште извештаје о присутности лица на стручној пракси, у складу са уговором; 

-	достави Општини Житиште извештај о обављеној стручној пракси, у складу са уговором; 
-	организује лицу полагање приправничког/стручног испита за самосталан рад, односно обезбеди доказе о оспособљавању неопходне за полагање испита пред надлежним органом; 
-	изда потврду о обављеној стручној пракси, односно положеном приправничком/стручном испиту; 

-	омогући Општини Житиште контролу реализације уговорних обавеза и 
-	 обавести Општину Житиште о свим променама које су од значаја за реализацију уговора у року од 8 дана од дана настанка промене.

У случају прекида стручног оспособљавања лица, послодавац може да у року од 30 дана од дана прекида стручног оспособљавања изврши замену са другим незапосленим лицем истог нивоа образовања, које испуњава потребне услове у складу са законом, за преостало време дефинисано уговором увећано за период спроведене замене.

VII ОСТАЛЕ ИНФОРМАЦИЈЕ

Информације о програму могу се добити у  организационој јединици Национaлне службе у Житишту, телефон:821-044 или сајту Општине Житиште.